مَتّیٰ 22
22-نجی باب
گِلینینگ طُویی میثالی
لوقا 14:15-24
1عیسی اُلارا یِنه-ده میثالّار بیلِن گورّونگ بِردی: 2«آسمانینگ پاتیشاهلیغی اُز اُغلی اوچین گِلین طُویینی توتان پاتیشاه مِنگزِیَندیر. 3اُل طُویا چاغیریلانلارا دِرِّو خابار اِتمِک اوچین خیدماتکَرلِرینی ایبِریَر، اِمّا چاغیریلانلار گِلمِک ایسلِمِیَرلِر. 4پاتیشاه یِنه باشغا خیدماتکَرلِری ایبِریپ، اُلارا: ”چاغیریلانلارا آیدینگ، اینه، مِن طُوی ساچاغینی تاییارلاپ قُیدوم. سیغیرلاریم، سِمیز مالّاریم سُیولدی، هِمّه زات تاییار، طُویا گِلسینلِر“ دیییَر. 5اِمّا اُلار اَهمییِت هِم بِرمِیَرلِر، بیری اُز اِکین مِیدانینا گیدیَر، یِنه بیری اُز سُوداسینینگ اوغروندا گِزیَر. 6باشغالاری بُلسا اُنونگ خیدماتکَرلِرینی توتوپ آزار بِریَرلِر، اُلاری اُلدوریَرلِر. 7شِیلهلیکده، پاتیشاه غاضاب دُنونی گِییَر. اُل قُشون یُلّاپ، یانگقی قانخُرلاری دِربی-داغین اِدیَر، شَهرلِرینی اُتلایار.
8«سُنگرا پاتیشاه خیدماتکَرلِرینه: ”طُوی ساچاغی تاییار، اِمّا چاغیریلانلار مونگا میناسیپ دَلمیش. 9یُلّارا بارینگ-دا، کیمی تاپسانگیز، طُویا چاغیرینگ“ دیییَر. 10خیدماتکَرلِر یُلّارا چیقیپ، یامان دییمَن، یاغشی دییمَن، تاپانلارینینگ بارینی اویشوریَرلِر، طُوی جایی میهمانلاردان دُلیار.
11«پاتیشاه میهمانلاری گُرمَگه گیرِنده، اُنونگ طُوی گِییمینی گِیمِدیک بیر آداما گُزی دوشیَر. 12اُنگا: ”اِی، دُست، سِن طُوی گِییمینی گِیمَن، بو یِره نَدیپ گیریپ بیلدینگ؟“ دیییپ سُرایار. شُندا اُل آدامینگ دیلی توتولیار. 13سُنگرا پاتیشاه خیدماتکَرلِرینه: ”اِل-آیاغینی دانگینگ-دا، اُنی داشاری، قارانگقیلیغا قُینگ، اُل یِرده آغلاما و دیش قیجیرداما بُلار“ دیییَر. 14چونکی چاغیریلانلار کَن، اِمّا سایلانانلار آزدیر.»
ایمپِراطُرینگقی — ایمپِراطُرا
مَرقُس 12:13-17؛ لوقا 20:20-26
15سُنگرا فَریسیلِر گیدیپ، اُنی کِپده توتماق بارادا ماصلاحات اِتدیلِر. 16هیرودیسینگ طارافدارلارینینگ بیرنَچهسینی اُنونگ یانینا ایبِردیلِر. اُلار عیسادان: «اُستاد! بیز سِنینگ دُغرودیغینگی، خودایینگ یُلونی حاقیقات بیلِن اُورِدیَندیگینگی، هیچ کیمه طارافدارلیق اِتمِیَندیگینگی بیلیَریس، سِبَبی سِن آداملارینگ دِرِجهسینه باقمایارسینگ. 17هانی، بیزه آیت، سِنینگ فیکرینگچه، ایمپِراطُرا مالییات بِرمِک دُغرومی یا-دا دُغری دَل؟» دیییپ سُرادیلار. 18عیسی اُلارینگ نییِتلِرینینگ یاماندیغینی بیلیپ: «مِنی نَمه اوچین ایمتِحان اِدیَرسینگیز، اِی، ایکییوزلیلِر؟ 19مانگا مالییات پولونی گُرکِزینگ» دییدی. اُلار عیسی بیر سِکّه گِتیردیلِر. 20عیسی اُلاردان: «بو سِکّهدَکی شِکیل بیلِن یازغی کیمینگکی؟» دیییپ سُرادی. 21اُلار: «ایمپِراطُرینگقی» دیییپ جُغاپ بِردیلِر. شُندا عیسی اُلارا: «اُندا ایمپِراطُرینگقینی — ایمپِراطُرا، خودایینگقینی خودایا بِرینگ» دییدی. 22اُلار مونی اِشیدِنلِرینده، حایران قالدیلار. شِیدیپ، اُلار عیسادان آیریلیپ، اُل یِردِن گیتدیلِر.
دیرِلیش بارادا سُراق
مَرقُس 12:18-27؛ لوقا 20:27-40
23اُلومدِن سُنگ دیرِلیشینگ یُقدوغینی آیدیان صادّوقیلِر عیسانینگ یانینا گِلیپ، اُنگا شِیله سُراق بِردیلِر: 24- «اُستاد! موسی بیزه شِیله آیدیپدیر: ”اِگِر ایکی دُغانینگ بیری اُلسه، ایزیندا آیالی دول قالیپ، اُلارینگ اُغلانلاری هِم یُق بُلسا، بِیلِکی دُغانی اُنونگ آیالینا اُیلِنیپ، اُلِن دُغانینینگ نِسلینی دُوام اِتدیرسین.“ 25بیزینگ آرامیزدا یِدی دُغان باردی. بیرینجیسی اُیلِندی-ده اُلدی. نِسلی بُلمانسُنگ، آیالینی دُغانینا بِردیلِر. 26ایکینجیسی، اوچونجیسی، تا یِدینجیسینه چِنلی هِمّهسینده شُل بیر یاغدای قایتالاندی. 27اُلارینگ هِمّهسیندِن سُنگ اُل آیال هِم اُلدی. 28ایندی قیامات گونی اُلار اُلومدِن دیرِلِنلِرینده، بو آیال اُل یِدی دُغانینگ هایسیسینینگ آیالی بُلار؟ چونکی اُلارینگ هِمّهسی-ده اُنی بیلِن اُیلِنیپدی.»
29عیسی اُلارا شِیله جُغاپ بِردی: «سیز نه مُقادِّس یازغیلاری، نه-ده خودایینگ قودراتینی بیلیَرسینگیز، شُنونگ اوچین یالنگیشیارسینگیز. 30اینسانلار اُلومدِن دیرِلِنده، نه اُیلِنِرلِر، نه-ده نیکاح اِدِرلِر، اُلار آسمانداقی پِریشدهلِر یالی بُلارلار. 31اُلولِرینگ دیرِلیشی باباتدا بُلسا، سیز خودایینگ اُزونگیزه: 32- ”مِن ابراهیمینگ، اسحاقینگ و یعقوبینگ خوداییدیرین“ دییِنینی اُقیمادینگیزمی؟ اُل اُلولِرینگ دَل-ده، دیریلِرینگ خوداییدیر.» 33جِماغات مونی اِشیدیپ، اُنونگ تاغلیماتینا حایران قالدیلار.
اولی حُکوم
مَرقُس 12:28-34؛ لوقا 10:25-28
34فَریسیلِر عیسانینگ صادّوقیلِره اِدِندیگینی اِشیدِنلِرینده، بیر یِره ییغنانیشدیلار. 35اُلاردان بیر دین عالیم عیسانی ایمتِحان اِتمِک اوچین: 36«اُستاد، تُوراتدا اینگ اولی حُکوم نَمه؟» دیییپ سُرادی. 37- عیسی اُنگا شِیله جُغاپ بِردی: «بیرینجیسی: ”تانگری خودایینگیزی هِمّه یورِگینگیز، هِمّه جان-تِنینگیز و بار دوشونجَنگیز بیلِن سُیونگ.“ 38شو بیرینجی و اینگ اولی حُکومدیر. 39- ایکینجیسی-ده: ”هِمسایانگی اُزونگی سُیشونگ یالی سُی!“ 40هِمّه تُورات بیلِن پیغامبارلارینگ یازغیلاری شو ایکی حُکومَه باغلیدیر.»
مسیح کیمینگ اُغلی؟
مَرقُس 12:35-37؛ لوقا 20:41-44
41فَریسیلِر اویشوپ دورقالار، عیسی اُلاردان: 42«مسیح بارادا نَمه فیکر اِدیَرسینگیز؟ اُل کیمینگ اُغلی؟» دیییپ سُرادی. اُلار هِم عیسی: «اُل داوودینگ اُغلی» دیییپ جُغاپ بِردیلِر. 43عیسی اُلارا شِیله دییدی: «اُندا نَمه اوچین داوودینگ اُزی مُقادِّس روحدان ایلهام آلیپ، مسیحه تانگری دییَر؟ اُل شِیله دیییپدیر:
44- ”خودای مِنینگ تانگریما شِیله آیتدی:
دوشمانلارینگی آیاق آشاغینا سالیانچام، مِنینگ ساغیمدا اُتور.“
45اِگِر داوود مسیحه تانگری دییَن بُلسا، اُل نَهیلی داوودینگ اُغلی بُلیار؟» 46هیچ کیم عیسی جُغاب بِریپ، بیر سُز هِم آیدیپ بیلمِدی. شُل گوندِن بِیلَک هیچ کیم اُندان یِکِجه زات سُراماغا-دا یورِک اِتمِدی.
knc_Arab kas_Arab prs_Arab urd_Arab azb_Arab azb_Arab azb_Arab kas_Arab knc_Arab azb_Arab azb_Arab knc_Arab azb_Arab azb_Arab pes_Arab knc_Arab azb_Arab prs_Arab knc_Arab azb_Arab azb_Arab azb_Arab azb_Arab